চলমান জরুরি অবস্থার মেয়াদ আরো ৩ মাস বাড়ালো মিশর। শনিবার দেশটির প্রেসিডেন্ট আব্দেল ফাত্তাহ আল-সিসির পক্ষ থেকে জারি করা এক ডিক্রিতে জরুরি অবস্থা বাড়ানোর ঘোষণা দেয়া হয়। সন্ত্রাসীদের বিরুদ্ধে অভিযান অব্যাহত রাখতেই জরুরি অবস্থা বাড়ানো হয়েছে বলে জানায় কর্তৃপক্ষ। গত বছরের এপ্রিলে আলেকজান্দ্রিয়া ও তান্তা শহরে কপটিক খ্রিস্টানদের ওপর হামলার পর জরুরি অবস্থা জারি করা হয়। পরে তা কয়েক দফায় বাড়ানো হয়। এদিকে, দেশটির সিনাই উপত্যকায় অভিযানে ১৪ জঙ্গিকে হত্যার দাবি করেছে সেনাবাহিনী। শনিবার দেয়া এক বিবৃতিতে এ কথা জানায় তারা। অভিযানে ৮ সেনা নিহত ও বেশ কয়েকজন জঙ্গিকে গ্রেফতার করা হয়েছে বলেও জানায় সেনা কর্তৃপক্ষ।